《送王右司移江西宪》
宋代·王炎

日边好音来，绣斧移轺车。
九重寄视听，四牡烦询咨。
才德难两全，有即时所须。
平生经纶学，丰蓄乃啬施。
底柱阅颓波，去就难招麾。
湘滨督飞挽，未曾费符移。
举鞭有流钱，民瘠亦自肥。
揽辔不可留，父老结去思。
星台照芹水，寒士增光辉。
心旌绕门阑，意往身絷维。
叱驭岂惮行，愿言谨驰驱。
遥知章贡上，喜色生里闾。
旧闻珥笔风，家有城旦书。
公行将直指，淑问如皋苏。
桁杨无幽枉，雨露皆沾濡。
东望尺五天，入觐聊假途。
善类望主盟，至尊渴谋谟。
正须画麒麟，未用思莼鲈。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。